Žvaigždžių kelias

„Žvaigždžių kelias“ () – JAV mokslinės fantastikos mediafranšizė, sukurta Gene Roddenberry. Franšizę pradėjo to paties pavadinimo septintojo dešimtmečio televizijos serialai. Išpopuliarėję tapo pasauliniu populiariosios kultūros fenomenu. Vėliau franšizė išsiplėtė į įvairias kino juostas, televizijos serialus, kompiuterinius žaidimus, romanus ir komiksus. Skaičiuojama, kad franšizės pajamos siekia 10,6 milijardo JAV dolerių – tai viena geriausiai žinomų ir daugiausiai uždirbančių visų laikų mediafranšizių.

Franšizės debiutas – 1966 m. rugsėjo 6 d. Tuomet per Kanados CTV televizijos kanalą parodyta pirma serialo
„Star Trek: The Original Series“ serija (JAV debiutavo dviem dienomis vėliau per NBC kanalą). Serialą sudarė trys sezonai ir iš viso 79 serijos. Seriale rodomi fiktyvaus kosmosą tyrinėjančio žvaigždėlaivio USS Enterprise nuotykiai. Veiksmas vyksta ateityje, XXIII a. Erdvėlaivio kosminių kelionių misija – „tyrinėti neįprastus naujus pasaulius, be baimės ieškoti naujos gyvybės ir naujų civilizacijų ten, kur žmogus niekuomet nėra įžengęs“. „Žvaigždžių kelio“ įkvėpimo šaltiniai – C.S. Foresterio romanų herojus Horacijus Hornbloueris, 1726 m. Džonatano Svifto romanas „Guliverio kelionės“, 1956 m. filmas „Uždrausta planeta“ ir vesterno žanro serialas „Vagono traukinys“.

„Žvaigždžių kelias“ turi kanoną, kurį apima pradinės serijos (t. y., trys sezonai), devynios atskiros televizijos serijos ir filmų franšizė 1979–2016 m. Pasibaigus trims sezonams (pradinėms serijoms), jos veikėjų nuotykiai tęsėsi 22 serijų animaciniame seriale „Žvaigždžių kelias: Animacinis serialas“ ir šešiuose pilnametražiuose filmuose. Juos tęsė vaidybinis serialas „Star Trek: The Next Generation“ (1987 m.), jame pasakojama apie naujo žvaigždėlaivio „Enterprise“ įgulą praėjus šimtmečiui po pirminėje serijoje vaizduojamų įvykių. „Star Trek: Deep Space Nine“ (1993 m.) ir „Star Trek: Voyager“ (1995 m.) vyko toje pačioje eroje kaip ir „Next Generation“. O 2001 m. startavęs serialas „Enterprise“ vyksta anksčiau nei pradinės serijos, t. y., žmonijos tarpžvaigždinių kelionių pradžioje. Naujos kartos įgulos nuotykiai tęsėsi keturiuose papildomuose vaidybiniuose filmuose. 2009 m. filmo franšizė buvo paleista iš naujo, sukuriant alternatyvų tęstinumą, žinomą kaip Kelvino laiko juosta. Trijų filmų veiksmas vyksta šioje laiko juostoje. Naujausi „Žvaigždžių kelių“ televizijos serialai pradėti rodyti 2017 m., išimtinai skaitmeninėse platformose („Star Trek: Discovery“, „Picard“, „Short Treks“, „Lower Decks“, „Prodigy“ ir „Strange New Worlds“).

„Žvaigždžių kelias“ kelis dešimtmečius buvo kultinis serialas, tebeturintis daug entuziastingų gerbėjų. Išleista figūrėlių, romanų, žaislų, žaidimų ir komiksų franšizės tematika. 1998–2008 m. Las Vegase veikė „Žvaigždžių kelio“ teminis atrakcionų parkas, veikia pora keliaujančių muziejų. Franšizei buvo sukurta dirbtinė kalba klingonas, viena labiausiai paplitusių dirbtinių nevartojamų kalbų.

„Žvaigždžių kelias“ yra padaręs įtaką ne tik mokslinės fantastikos kūriniams. Franšizė taip pat žinoma dėl savo progresyvių pozicijų pilietinių teisių klausimais JAV. Dar filmuojant pirmąjį sezoną buvo pasirinktas labai daugiarasis aktorių kolektyvas, kas to meto JAV kinui nebuvo įprasta.

Šaltiniai

Nuorodos 
TOP 10 pačių geriausių Žvaigždžių kelio filmų (Kauno žinios)
JAV mokslinės fantastikos filmai